ઘણા લોકો પોતાની જાતને માનવાચક શબ્દોથી નવાજતા હોય છે. જેમ કે આ લખનાર. અમે એકલા હોવા છતાં લેખમાં અમારો ઉલ્લેખ ‘અમે અમે’ તરીકે જ કરીએ છીએ. ફોન ઉપર ‘રમણ ભ’ઈ બોલું છું’ કે ‘બચુ ભાઈ આવે તો કહેજો’ કે ‘બાબભ’ઈ આવ્યા હતા’ એવું પણ લોકો બોલતા હોય છે. સ્વ. રાસબિહારી દેસાઈ પણ પોતાને રાસભાઈ કહેતા હતા. ઘણાં વર્ષો પહેલાં એક કાર્યક્રમમાં રાસભાઈ સમયસર પહોંચી ગયા. પહોંચીને એ તો એન્ટ્રન્સ પાસે બિલ્લા લગાડેલા આયોજકો ઊભા હતા ત્યાં જઈ ઊભા રહી ગયા. હાજર આયોજકોમાંથી કોઈએ કદાચ એમને ઓળખ્યા નહીં, ગમે તેમ પણ તેઓ અંદર અંદર વાત કરતા હતા કે ‘રાસબિહારીભાઈ હજું આવ્યા નહીં’. એ સાંભળી રાસભાઇએ જાહેર કર્યું કે ‘રાસભાઈ આવી ગયા છે’. એટલે ત્યાં ઊભા હતા એમણે પૂછ્યું કે ‘ક્યાં છે રાસભાઈ?’, ત્યારે એમણે ચોખવટ કરી કે ‘હું જ રાસભાઈ છું’. આમાં વાત વખાણની નહીં, પણ પોતાને માન આપવાની છે. રાસભાઈ નાગર હતા.